CELEX: 32017D0499
Language: ro
Date: 2017-03-17 00:00:00
Title: Decizia de punere în aplicare (UE) 2017/499 a Comisiei din 17 martie 2017 privind înființarea Infrastructurii europene de e-știință și tehnologie pentru cercetare în domeniul biodiversității și ecosistemelor – consorțiu pentru o infrastructură europeană de cercetare (ERIC LifeWatch) [notificată cu numărul C(2017) 1648] (Text cu relevanță pentru SEE. )

22.3.2017   
            
            
               RO
            
            
               Jurnalul Oficial al Uniunii Europene
            
            
               L 76/35
            
         DECIZIA DE PUNERE ÎN APLICARE (UE) 2017/499 A COMISIEI
   din 17 martie 2017
   privind înființarea Infrastructurii europene de e-știință și tehnologie pentru cercetare în domeniul biodiversității și ecosistemelor – consorțiu pentru o infrastructură europeană de cercetare (ERIC LifeWatch)
   
      
         [notificată cu numărul C(2017) 1648]
      
   
   (Numai textele în limbile franceză, greacă, italiană, neerlandeză, portugheză, română, slovenă și spaniolă sunt autentice)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 723/2009 al Consiliului din 25 iunie 2009 privind cadrul juridic comunitar aplicabil unui consorțiu pentru o infrastructură europeană de cercetare (ERIC) (1), în special articolul 6 alineatul (1) litera (a),
   întrucât:
   
               (1)
            
            
               Belgia, Grecia, Spania, Italia, Țările de Jos, Portugalia, România și Slovenia au solicitat Comisiei înființarea Infrastructurii europene de e-știință și tehnologie pentru cercetare în domeniul biodiversității și ecosistemelor – consorțiu pentru o infrastructură europeană de cercetare (ERIC LifeWatch). Aceste state au convenit ca Spania să fie stat membru gazdă a ERIC LifeWatch.
            
         
               (2)
            
            
               În conformitate cu articolul 5 alineatul (2) din Regulamentul (CE) nr. 723/2009, Comisia a evaluat solicitarea și a concluzionat că aceasta îndeplinește cerințele stipulate în regulamentul respectiv.
            
         
               (3)
            
            
               Măsurile prevăzute în prezenta decizie sunt conforme cu avizul comitetului înființat în temeiul articolului 20 din Regulamentul (CE) nr. 723/2009,
            
         ADOPTĂ PREZENTA DECIZIE:
   Articolul 1
   (1)   Se înființează Infrastructura europeană de e-știință și tehnologie pentru cercetare în domeniul biodiversității și ecosistemelor – consorțiu pentru o infrastructură europeană de cercetare, denumită „ERIC LifeWatch”.
   (2)   Elementele esențiale ale statutului ERIC LifeWatch sunt prezentate în anexă.
   Articolul 2
   Prezenta decizie se adresează Regatului Belgiei, Republicii Elene, Regatului Spaniei, Republicii Italiene, Regatului Țărilor de Jos, Republicii Portugheze, României și Republicii Slovenia.
   
      Adoptată la Bruxelles, 17 martie 2017.
      
         
            Pentru Comisie
         
         Carlos MOEDAS
         
            Membru al Comisiei
         
      
   
   
      (1)  JO L 206, 8.8.2009, p. 1.
   
      ANEXĂ
      
         ELEMENTELE ESENȚIALE ALE STATUTULUI ERIC LIFEWATCH
      
      
         Următoarele articole și alineate din statutul ERIC LifeWatch prevăd elementele esențiale în conformitate cu articolul 6 alineatul (3) din Regulamentul (CE) nr. 723/2009 al Consiliului
      
      Articolul 2
      Sarcini și activități, componentele ERIC
      (1)   Sarcina principală a ERIC LifeWatch este înființarea și funcționarea infrastructurii și sistemelor informatice necesare pentru a mobiliza și a integra datele și algoritmii pentru cercetarea în domeniul biodiversității și ecosistemelor, inclusiv îmbunătățirea înțelegerii, corelărilor și sinergiilor cu alte provocări societale precum adaptarea la schimbările climatice și atenuarea acestora, precum și asigurarea capacităților analitice.
      (2)   În acest scop, ERIC LifeWatch întreprinde și coordonează o varietate de activități, care cuprind, dar nu se limitează la următoarele:
      
                  (a)
               
               
                  Funcționarea unei infrastructuri de cercetare distribuită care include asigurarea capacităților de mobilizare a datelor privind biodiversitatea bazate pe cerere, accesul integrat la resurse de date distribuite, prestarea serviciilor de căutare, analiză, modelizare și vizualizare a datelor, asistență web și locală pentru utilizatori și medii digitale pentru cooperare și experimente științifice.
               
            
                  (b)
               
               
                  Asistența acordată facilităților naționale și internaționale și cooperarea cu acestea pe bază de acorduri privind nivelul serviciilor, în legătură cu mobilizarea datelor și schimbul de date; capacitatea computațională; și dezvoltarea unor capacități noi de infrastructură – inclusiv explorarea rolului de intermediar care coordonează cerințele și planurile de livrare între facilitățile naționale și internaționale, instituții și organizații, la cererea acestora.
               
            
                  (c)
               
               
                  Crearea capacității pentru a promova noi oportunități de dezvoltare științifică la scară largă; pentru a permite colectarea accelerată de date cu ajutorul noilor tehnologii; pentru a susține procesul decizional bazat pe cunoștințe pentru gestionarea biodiversității și a ecosistemelor; și pentru a susține programele de formare.
               
            
                  (d)
               
               
                  Menținerea capacității pentru îmbunătățirea infrastructurii de cercetare, inovare și valorificare a cunoștințelor și a tehnologiei și dezvoltarea de noi capacități analitice.
               
            
                  (e)
               
               
                  Asumarea oricăror alte sarcini strâns legate de activitățile de mai sus, stabilite prin decizia Adunării generale.
               
            Articolul 1
      Denumire, sediu, amplasare și limbă de lucru
      (1)   Se creează o Infrastructură europeană de e-știință și tehnologie pentru cercetare în domeniul biodiversității și ecosistemelor – consorțiu pentru o infrastructură europeană de cercetare denumită în continuare „ERIC LifeWatch” instituită sub forma unui consorțiu pentru o infrastructură europeană de cercetare (ERIC) conform Regulamentului (CE) nr. 723/2009.
      (3)   Sediul statutar al ERIC LifeWatch este la Sevilia, Regatul Spaniei (denumit în continuare stat membru gazdă).
      Articolul 18
      Durată
      ERIC LifeWatch se înființează pe o perioadă nedeterminată.
      Articolul 19
      Lichidare și insolvență
      (1)   Lichidarea ERIC LifeWatch se decide prin vot cu majoritate calificată în cadrul Adunării generale.
      (2)   Fără întârziere nejustificată și, în orice caz, în termen de 10 zile de la adoptarea deciziei de lichidare a ERIC LifeWatch, ERIC LifeWatch informează Comisia Europeană cu privire la decizie.
      (3)   La adoptarea deciziei de lichidare a ERIC LifeWatch, acționând în conformitate cu legislația din jurisdicția statului membru gazdă, Comitetul executiv al acesteia ia măsurile necesare pentru lichidarea activelor și a activităților acesteia, conform următoarelor principii:
      
                  (a)
               
               
                  Se restituie orice element de sprijin material pus la dispoziție de către membrul care găzduiește o infrastructură comună sau un centru distribuit.
               
            
                  (b)
               
               
                  Orice alte active se folosesc pentru a acoperi datoriile ERIC LifeWatch și costurile aferente lichidării. Orice excedent financiar se distribuie între membrii din momentul lichidării proporțional cu contribuțiile financiare de bază totale ale acestora efectuate de la începutul funcționării ERIC LifeWatch.
               
            
                  (c)
               
               
                  În ceea ce privește contribuțiile în natură și de alt tip, după aprobarea Adunării generale și în măsura în care este posibil, Comitetul executiv poate transfera activitățile și know-how-ul ERIC LifeWatch unor instituții cu obiective similare. În cazul în care nu există instituții echivalente, activele – altele decât excedentul financiar rămas după plata datoriilor ERIC LifeWatch – se distribuie membrilor proporțional cu contribuțiile anuale acumulate ale acestora, cu excepția cazului în care acordul privind nivelul serviciilor prevede altfel. Acolo unde este posibil, activele se alocă membrilor care le-au furnizat drept contribuție.
               
            (4)   Lichidarea care duce la dezafectarea LifeWatch respectă termenele aplicabile retragerii și încetării calității de membru prevăzute la articolul 5 alineatele (1), (2) și (6).
      (5)   ERIC LifeWatch își încetează existența la data publicării de către Comisia Europeană a anunțului corespunzător în Jurnalul Oficial al Uniunii Europene.
      
      Articolul 14
      Resurse, principii bugetare, răspundere și asigurare
      (3)   ERIC LifeWatch este răspunzător pentru datoriile sale. Membrii nu răspund în solidar pentru datoriile ERIC LifeWatch. Răspunderea membrilor pentru datoriile ERIC LifeWatch este limitată la cotizațiile acestora.
      CAPITOLUL 6
      
         POLITICI
      
      Articolul 15
      Accesul la facilitățile ERIC LifeWatch și politica în materie de diseminare
      (1)   ERIC LifeWatch facilitează cercetarea și învățarea și nu limitează accesul la datele și algoritmii disponibili decât dacă aceștia intră în conflict cu condițiile de utilizare convenite în prealabil cu proprietarul (proprietarii).
      (2)   LifeWatch își creează și operează infrastructura de cercetare în domeniul biodiversității și ecosistemelor la nivel european. Serviciile prestate sunt stabilite prin decizia Adunării generale, care poate face distincție între serviciile prestate către membri și nemembri și cercetătorii acestora.
      (3)   Deciziile cu privire la stabilirea serviciilor prioritare prestate de ERIC LifeWatch sunt adoptate de Adunarea generală, luând în considerare rezultatul procesului independent de evaluare desfășurat de Consiliul consultativ științific și tehnic.
      (4)   În cazul în care capacitatea de a acorda acces este limitată din motive financiare și/sau tehnice, Adunarea generală stabilește, în limitele resurselor sale disponibile, programe competitive de granturi pentru a le permite solicitanților câștigători să beneficieze de capacitățile propuse. Solicitările din orice țară din lume sunt evaluate de către Comitete independente de evaluare numite de Comitetul executiv, în urma sugestiilor primite din partea Consiliului consultativ științific și tehnic. Programele de granturi, procedura de evaluare și termenii de referință stabiliți de Adunarea generală respectă cerințele generale de excelență științifică și practici corecte.
      (5)   Comitetul executiv poate propune Adunării generale politici referitoare la cerințele privind relațiile juridice generale sau ad-hoc cu utilizatorii de date. Publicul larg va avea acces, cu excepția cazurilor în care serviciile sau resursele în cauză fac obiectul unor condiții de licențiere limitative impuse de proprietarii acestora. ERIC LifeWatch respectă politicile și reglementările aplicabile ale Uniunii Europene.
      (6)   În conformitate cu articolul 3 alineatul (2) din Regulamentul (CE) nr. 723/2009, cu o majoritate absolută a voturilor, Adunarea generală poate decide să aplice taxe pentru accesul general la anumite comunități sau la toate comunitățile, în legătură cu serviciile specifice furnizate de ERIC LifeWatch, precum și să licențieze propriile instrumente sau produse, fie ca instrumente sau produse comune, fie ca instrumente sau produse supuse licențierii.
      (7)   Accesul la date și politica în materie de diseminare a ERIC LifeWatch respectă bunele practici internaționale cu privire la datele publice, cum sunt cele stabilite de Uniunea Europeană, și recunosc drepturile proprietarilor de date și algoritmi și țin cont de orice aspecte etice sau juridice aferente. ERIC LifeWatch promovează excelența în cercetare, predare și învățare și susține cultura „bunei practici” prin activități de promovare și de formare.
      (8)   ERIC LifeWatch încurajează cercetătorii care folosesc ERIC LifeWatch să pună rezultatele cercetării lor la dispoziția publicului și le solicită cercetătorilor membrilor să pună la dispoziție rezultatele prin ERIC LifeWatch.
      (9)   Politica în materie de diseminare identifică diversele grupuri țintă, iar ERIC LifeWatch folosește mai multe canale pentru a ajunge la aceste grupuri, cum ar fi portaluri web, buletine informative, ateliere, participare la conferințe, articole în reviste și cotidiene.
      Articolul 16
      Evaluări științifice și tehnice
      (1)   ERIC LifeWatch stabilește un Consiliu consultativ științific și tehnic ca organism independent format din oameni de știință și experți calificați. Mandatul său este propus de Comitetul executiv spre aprobare Adunării generale. Membrii Consiliului consultativ științific și tehnic sunt numiți pe o perioadă de patru ani, cu posibilitate de reînnoire. Consiliul consultativ științific și tehnic poate face recomandări Comitetului executiv. Aceste recomandări sunt prezentate integral Adunării generale, care poate emite norme de aplicare sau orientări pentru îndrumarea Comitetului executiv.
      (2)   Adunarea generală poate aproba o remunerație adecvată pentru sarcinile asumate de către membrii Consiliului consultativ științific și tehnic și ai Comitetelor de evaluare.
      (3)   În al patrulea an al fiecărei perioade de cinci ani de planificare se înființează un Comitet de evaluare ad-hoc pentru a analiza performanțele științifice și tehnice generale ale ERIC LifeWatch și pentru a face recomandări strategice pentru următoarea perioadă de cinci ani. Membrii acestuia sunt numiți de Adunarea generală, ținând cont de recomandările Consiliului consultativ științific și tehnic. Aceștia sunt numiți cu titlu personal, nu ca reprezentanți ai unei țări sau ai unei instituții.
      Articolul 17
      Politici în materie de acces la date și drepturi de proprietate intelectuală
      (1)   ERIC LifeWatch confirmă că o parte din valoarea sa de infrastructură se bazează pe creșterea beneficiilor aduse de cunoștințele existente în domeniul public. Se preferă principiile de tip sursă deschisă (open source) și cu acces liber.
      (2)   ERIC LifeWatch îndrumă cercetătorii pentru a se asigura că cercetarea desfășurată cu ajutorul materialelor puse la dispoziție prin ERIC LifeWatch, este realizată într-un cadru care recunoaște drepturile proprietarilor datelor și dreptul la viață privată. Se asigură proveniența datelor, iar când depinde de furnizarea de resurse de date externe și/sau de alte infrastructuri, politica de date a ERIC LifeWatch respectă acordurile cu acești parteneri conform prezentului articol și este gestionată de unul din membrii Comitetului executiv stabilit de Adunarea generală.
      (3)   Utilizatorii și prestatorii de servicii, care au acces la date, know-how și alte resurse privind drepturile de proprietate intelectuală aflate în custodia ERIC LifeWatch sau generate de acesta, confirmă drepturile de proprietate intelectuală și alte drepturi ale proprietarilor garantate prin protocoalele sau acordurile privind transmiterea informațiilor și memorandumurile de înțelegere. Utilizatorii de date și prestatorii de servicii ERIC LifeWatch trebuie să dea dovadă de diligență în asigurarea gestionării corespunzătoare a drepturilor asupra datelor pe care le au în custodie.
      (4)   ERIC LifeWatch se asigură că utilizatorii sunt de acord cu termenele și condițiile care guvernează accesul și că există măsuri de securitate corespunzătoare aplicabile stocării și manipulării interne.
      (5)   ERIC LifeWatch publică măsurile cu privire la investigarea și soluționarea acuzațiilor de comportament profesional intern necorespunzător, breșe de securitate sau încălcarea confidențialității datelor și serviciilor pe care le are în custodie.
      Articolul 12
      Politici de ocupare a forței de muncă
      (1)   ERIC LifeWatch nu discriminează în funcție de rasă, etnie, religie, sex, vârstă, incapacitate fizică sau mintală, orientare sexuală sau stare civilă sau parentală. Această politică se aplică și tuturor drepturilor, privilegiilor și activităților personalului. ERIC LifeWatch se poate implica în politici de acțiune pozitivă cu privire la personalul feminin, iar în acest scop Adunarea generală aprobă un plan de acțiune pozitivă înainte de anunțarea oricărui contract cu personalul.
      (2)   Directorul general are autoritate de conducere asupra personalului și este responsabil de condițiile de angajare și de orice post scos la concurs, în limitele bugetare aprobate de Adunarea generală, normele de aplicare, orientările și deciziile privind politicile adoptate de Adunarea generală. Cu excepția cazului în care se prevede altceva, directorul general poate delega funcții specifice unuia sau mai multor membri ai Comitetului executiv.
      (3)   Activitățile de recrutare, intervievare, angajare și promovare/retrogradare ale ERIC LifeWatch sunt realizate conform principiilor prevăzute la alineatul (1) și respectă principiile și limitările cu privire la ocuparea forței de muncă stabilite în normele de aplicare, orientările sau în mandatele sau politicile generale aprobate de Adunarea generală.
      (4)   Politicile de ocupare a forței de muncă stabilite în normele de aplicare se bazează pe principiile și condițiile aprobate de Adunarea generală și respectă legile și reglementările aplicabile ale statului membru gazdă sau legile din țara în care se desfășoară activitățile ERIC LifeWatch.
      Articolul 13
      Politici de achiziții și scutiri de taxe
      (1)   Toate ofertele se publică pe site-ul web al ERIC LifeWatch și pe teritoriile membrilor și ale observatorilor. ERIC LifeWatch include o declarație a licitațiilor pentru achiziții în raportul anual de activitate.
      (2)   Adunarea generală aprobă norme de aplicare cu privire la achiziții publice care stabilesc suma minimă începând de la care contractele se atribuie doar după avizul Consiliului consultativ științific și tehnic.
      (3)   Politica de achiziții a ERIC LifeWatch se bazează pe principiile transparenței, nediscriminării și concurenței, luând în considerare nevoia de a asigura îndeplinirea de către oferte a cerințelor tehnice, financiare și de livrare optime, anunțând, în același timp, din timp industria și furnizorii de servicii cu privire la specificațiile impuse.